০০ আব্দুল্লাহ আল হাফিজ ঘন্টায় ১৫০০ মাইল বেগে ছুটন্ত মসাইল সুুসজ্জিত সুপারসনিক জেট বিমান টাইফুন। মিড এয়ার ডগ ফাইটের জন্য বিশেষভাবে তৈরী যুদ্ধবিমান। ককপিটে বসে প্রথমবারের মত কোন ব্রিটিশ নারী বৈমানিক হিসেবে লিবিয়ায়  গাদ্দাফির বিরুদ্ধে পরিচালিত মিশন কমব্যাটে টাইফুন বিমান চালালেন লেফটেন্যান্ট হেলেন সিমুর (৩১)। তার সাথে ছিল আরো দুটি টাইফুন এবং দুটি টর্নেডো এয়ারক্রাফট। সাত ঘন্টা ফ্লাইংয়ের পর হাসিমুখেই বিমান থেকে নামলেন সিমুর। ব্রিটেনের রয়্যাল এয়ারফোর্স এর জন্য এটি ছিল ইতিহাস সৃষ্টিকারী ঘটনা। ব্রিটেনের রয়্যাল এয়ারফোর্স (আরএএফ) ১৯৮৫ সালের পর থেকেই নারী যুদ্ধ বৈমানিক রিক্রুট করে আসছে। তবে টাইফুন এয়ারক্রাফট চালানোর ঘটনা এই প্রথম। উল্লেখ্য যে, এটি ক্ষেপণাস্ত্র নিক্ষেপে সক্ষম একটি সুপারসনিক জেট বিমান যা শুধুমাত্র কয়েকটি ইউরোপীয় দেশেই  রয়েছে। সারা বিশ্বে টাইফুন চালাতে পারেন এমন নারী বৈমানিকের সংখ্যা দশজন। এর আগে আফগানিস্তানে মিত্রবাহিনী পরিচালিত বিমান হামলায় হ্যারিয়ার, টর্নেডো, জিআর-৪ প্রভৃতি যুদ্ধবিমান চালায় ব্রিটিশ নারী বৈমানিকরা। এয়ার কমোডোর অ্যানড্রু ল্যামবার্ট যিনি ইরাক যুদ্ধে ১৯৯৯ সালে নারী বৈমানিক পাঠিয়েছিলেন, অবশ্য পাইলট হিসেবে নারীদের আলাদা করেন না। তার মতে, একজন কতোটা ভালো পাইলট সেটা নির্ধারিত হয় বিমান চালনায় তার দক্ষতার দ্বারা, কণ্ঠস্বর দিয়ে নয়।